Sklep III R 30/2013
Datum: 2013-11-19T01:00:00.000+01:00
ecli: ECLI:SI:VSRS:2013:III.R.30.2013
sodisce: Vrhovno sodišče
oddelek: Gospodarski oddelek
podrocje: IZVRŠILNO PRAVO - CIVILNO PROCESNO PRAVO
institut: spor o pristojnosti - krajevna pristojnost - sporazum o pristojnosti - sklicevanje na sporazum o pristojnosti

## Jedro

Sodišče mora ob tem, ko odstopa zadevo pristojnemu sodišču, upoštevati sporazum o krajevni pristojnosti, če je slednjega upnik uveljavljal in ga priložil predlogu za izvršbo, pri čemer v postopku elektronske izvršbe skladno z Navodilom za izpolnjevanje obrazca za predlog za izvršbo zadošča, da je pri rubriki „oznaka listine“ naveden podatek o listini, ki vsebuje sporazum o dogovorjeni krajevni pristojnosti sodišča, pri rubriki „sedež sodišča“ pa vpisan kraj, v katerem ima sodišče, čigar pristojnost je dogovorjena, sedež.

## Izrek

Za odločanje v tej zadevi je krajevno pristojno Okrožno sodišče v Kopru.

## Obrazložitev

1. Okrajno sodišče v Ljubljani (Centralni oddelek za verodostojno listino, v nadaljevanju COVL) je s sklepom VL 113258/2011-4 z dne 8. 9. 2011 razveljavilo sklep o izvršbi v delu, v katerem je bila dovoljena izvršba in določen izvršitelj, ter sklenilo, da bo o zahtevku in stroških v pravdnem postopku odločalo Okrožno sodišče v Ljubljani.

2. Okrožno sodišče v Ljubljani je sprožilo spor o pristojnosti. Meni, da je v danem primeru podana krajevna pristojnost Okrožnega sodišča v Kopru, kakor sta se dogovorili pravdni stranki in kar je tožnik pravočasno uveljavljal že v predlogu za izvršbo.

3. Za odločanje v tej zadevi je krajevno pristojno Okrožno sodišče v Kopru.

4. Obravnavani spor se je pričel s predlogom za izvršbo na podlagi verodostojne listine in se po razveljavitvi dovolilnega dela sklepa o izvršbi nadaljuje v pravdi. Pravilna je ugotovitev, da je tožeča stranka že v predlogu za izvršbo uveljavljala dogovorjeno krajevno pristojnost sodišča v primeru dolžnikovega ugovora, pri tem pa tudi določno navedla, s katerim aktom oziroma v kateri listini je bil sporazum sklenjen (pogodba št. 218/09-535895). To pomeni, da so izpolnjeni pogoji iz drugega odstavka 62. člena Zakona o izvršbi in zavarovanju, ki določa, da sodišče ob tem, ko odstopa zadevo pristojnemu sodišču, upošteva sporazum o krajevni pristojnosti, če je slednjega upnik uveljavljal in ga priložil predlogu za izvršbo, pri čemer v postopku elektronske izvršbe skladno z Navodilom za izpolnjevanje obrazca za predlog za izvršbo (Ur. l. RS, št. 121/2007) zadošča, da je pri rubriki „oznaka listine“ naveden podatek o listini, ki vsebuje sporazum o dogovorjeni krajevni pristojnosti sodišča, pri rubriki „sedež sodišča“ pa vpisan kraj, v katerem ima sodišče, čigar pristojnost je dogovorjena, sedež.

5. Na podlagi drugega odstavka 25. člena Zakona o pravdnem postopku je Vrhovno sodišče sklenilo, da je za odločanje v tem pravdnem postopku pristojno Okrožno sodišče v Kopru.